CELEX: 32022R1036
Language: sk
Date: 2022-06-29 00:00:00
Title: Delegované nariadenie Komisie (EÚ) 2022/1036 z 29. júna 2022, ktorým sa mení nariadenie Európskeho parlamentu a Rady (EÚ) 2020/1429, pokiaľ ide o predĺženie referenčného obdobia (Text s významom pre EHP)

30.6.2022   
               
               
                  SK
               
               
                  Úradný vestník Európskej únie
               
               
                  L 173/50
               
            
         DELEGOVANÉ NARIADENIE KOMISIE (EÚ) 2022/1036
         z 29. júna 2022,
         ktorým sa mení nariadenie Európskeho parlamentu a Rady (EÚ) 2020/1429, pokiaľ ide o predĺženie referenčného obdobia
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2020/1429 zo 7. októbra 2020, ktorým sa stanovujú opatrenia pre udržateľný trh železničnej dopravy vzhľadom na výskyt ochorenia COVID-19 (1), a najmä na jeho článok 5 ods. 2,
         keďže:
         
                     (1)
                  
                  
                     V dôsledku pandémie COVID-19 nastal prudký pokles železničnej dopravy z dôvodu výrazného poklesu dopytu a priamych opatrení prijatých členskými štátmi na zamedzenie šírenia tejto pandémie.
                  
               
                     (2)
                  
                  
                     Uvedené okolnosti sú mimo kontroly železničných podnikov, ktoré stále čelia značným problémom s likviditou, veľkým stratám a v niektorých prípadoch aj riziku platobnej neschopnosti.
                  
               
                     (3)
                  
                  
                     S cieľom zabrániť negatívnym hospodárskym účinkom pandémie COVID-19 a podporiť železničné podniky sa v nariadení (EÚ) 2020/1429 členským štátom umožňuje povoliť manažérom infraštruktúry znížiť poplatky za prístup k železničnej infraštruktúre, vzdať sa ich alebo ich odložiť. Táto možnosť bola poskytnutá na obmedzené referenčné obdobie, ktoré bolo naposledy predĺžené nariadením Európskeho parlamentu a Rady (EÚ) 2022/312 (2) do 30. júna 2022.
                  
               
                     (4)
                  
                  
                     Obmedzenia mobility zavedené počas pandémie mali významný vplyv na využívanie služieb osobnej železničnej dopravy. V menšej miere boli zasiahnuté aj služby nákladnej železničnej dopravy. Na základe údajov, ktoré poskytli manažéri železničnej infraštruktúry Únie, pandémia najtvrdšie zasiahla segment služieb osobnej dopravy. Najviac zasiahnutý bol segment komerčnej osobnej dopravy, ktorý výrazne znížil ponuku vo všetkých členských štátoch, pričom táto ponuka sa ešte stále nevrátila na úroveň z roku 2019.
                  
               
                     (5)
                  
                  
                     Pokiaľ ide o počet nákladných vlakov prevádzkovaných v sieti, došlo k zotaveniu, pričom úrovne v roku 2021 boli v porovnaní s rokom 2019 nižšie len o 0,1 %. Počet osobných vlakov v rámci služieb vo verejnom záujme prevádzkovaných v sieti v roku 2021 bol o 2 % vyšší ako v roku 2019, zatiaľ čo v roku 2020 bol v porovnaní s rokom 2019 o 5,1 % nižší. Avšak vzhľadom na to, že počet cestujúcich v rokoch 2020 a 2021 nedosiahol ani dve tretiny počtu cestujúcich v roku 2019, zníženiu nepriaznivého vplyvu pandémie a nasledujúcemu zotaveniu pravdepodobne pomohla pokračujúca finančná podpora príslušných orgánov v rámci zmlúv o záväzkoch vyplývajúcich zo služieb vo verejnom záujme. V skutočnosti bol v roku 2021 počet komerčných osobných vlakov v porovnaní s rokom 2019 stále nižší o 18,2 %. Keďže v roku 2020 bol v porovnaní s rokom 2019 nižší o 22,9 %, nedošlo k výraznému zotaveniu.
                  
               
                     (6)
                  
                  
                     Podobné trendy možno pozorovať aj pri vyjadrení objemu dopravy vo vlakokilometroch. Počet vlakokilometrov prejdených nákladnými vlakmi prevádzkovaných v sieti vykazoval známky zotavenia, keďže v roku 2021 sa v porovnaní s rokom 2019 zaznamenala úroveň len o 0,5 % nižšia. Služby osobnej dopravy v rámci služieb vo verejnom záujme vyjadrené vo vlakokilometroch sa v roku 2021 dostali v porovnaní s rokom 2019 na úroveň vyššiu o 1,1 %. V roku 2021 však služby komerčnej osobnej dopravy vyjadrené vo vlakokilometroch zostali o 18,7 % nižšie ako v roku 2019, čo predstavuje mierne zlepšenie v porovnaní s rokom 2020.
                  
               
                     (7)
                  
                  
                     Preto je zrejmé, že v dôsledku pandémie COVID-19 sa v rámci železničnej dopravy segment osobnej dopravy stále drží na nižšej úrovni – v roku 2018 predstavoval približne 80 % celej dopravy vyjadrenej vo vlakokilometroch.
                  
               
                     (8)
                  
                  
                     Z údajov Svetovej zdravotníckej organizácie vyplýva, že počet každodenne zaznamenaných prípadov ochorenia COVID-19 v Európe sa začiatkom roka 2022 prudko zvýšil na úrovne, ktoré počas pandémie nikdy predtým neboli dosiahnuté. Počet denne nahlásených prípadov navyše zostáva veľmi vysoký.
                  
               
                     (9)
                  
                  
                     Je pravdepodobné, že negatívny vplyv pandémie na železničnú dopravu stále pretrváva a rovnako pravdepodobne aj ťažká finančná situácia železničných podnikov bude pretrvávať do konca roka 2022.
                  
               
                     (10)
                  
                  
                     Preto treba predĺžiť referenčné obdobie stanovené v článku 1 nariadenia (EÚ) 2020/1429 do konca 31. decembra 2022.
                  
               
                     (11)
                  
                  
                     Keby Európsky parlament a Rada skúmali toto nariadenie počas celého obdobia na vznesenie námietok stanoveného v článku 6 ods. 6 nariadenia (EÚ) 2020/1429, toto nariadenie by nadobudlo účinnosť až po skončení referenčného obdobia, ktoré je v súčasnosti stanovené v článku 1 nariadenia (EÚ) 2020/1429. S cieľom predísť právnej neistote by sa toto nariadenie malo prijať v rámci postupu pre naliehavé prípady stanoveného v článku 7 nariadenia (EÚ) 2020/1429 a malo by nadobudnúť účinnosť čo najskôr, a to dňom nasledujúcim po jeho uverejnení v Úradnom vestníku Európskej únie,
                  
               PRIJALA TOTO NARIADENIE:
         
            Článok 1
            Článok 1 nariadenia (EÚ) 2020/1429 sa nahrádza takto:
            
               
                  „Článok 1
                  Týmto nariadením sa stanovujú dočasné pravidlá vyberania poplatkov za používanie železničnej infraštruktúry podľa kapitoly IV smernice 2012/34/EÚ. Uplatňuje sa na používanie železničnej infraštruktúry na vnútroštátnu a medzinárodnú železničnú dopravu, na ktorú sa vzťahuje uvedená smernica, počas obdobia od 1. marca 2020 do 31. decembra 2022 (ďalej len „referenčné obdobie“).“
               
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. júna 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 333, 12.10.2020, s. 1.
         
            (2)  Nariadenie Európskeho parlamentu a Rady (EÚ) 2022/312 z 24. februára 2022, ktorým sa mení nariadenie (EÚ) 2020/1429, pokiaľ ide o trvanie referenčného obdobia na uplatňovanie dočasných opatrení týkajúcich sa vyberania poplatkov za používanie železničnej infraštruktúry (Ú. v. EÚ L 55, 28.2.2022, s. 1).